**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**

**ՆԱԽԱՐԱՐԻ ՏԵՂԱԿԱԼ**

**N 03/26-1/14428-2025**

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻՆ

ՀՀ ԱԶԳԱՅԻՆ ԺՈՂՈՎԻ ԱՇԽԱՏԱԿԱԶՄԻՆ

ՀՀ ՆԱԽԱԳԱՀԻ ԱՇԽԱՏԱԿԱԶՄԻՆ

ԵՐԵՎԱՆԻ ՔԱՂԱՔԱՊԵՏԱՐԱՆԻՆ

Ինչպես հայտնի է, գնման ընթացակարգերի արդյունքում կնքված պայմանագրերի կատարման նկատմամբ հանրային հսկողության իրականացման պայմանների փոփոխությունների վերաբերյալ պատվիրատուները ծանուցվել են ՀՀ ֆինանսների նախարարության 07.08.2024թ. թիվ 03/26-1/16705-2024 գրությամբ (կցվում է), որը հրապարակված է նաև www.procurement.am հասցեով գործող գնումների պաշտոնական տեղեկագրի «Օրենսդրություն» բաժնի «Մեթոդական ցուցումներ» ենթաբաժնում՝ հետևյալ հղմամբ՝ <https://gnumner.minfin.am/hy/page/metodakan_cucumner/>: Գործնականում, սակայն, արձանագրվում են դեպքեր, երբ պատվիրատուները խոչընդոտում են դիտորդներին (լիազորված մարմնի կողմից վարվող ցուցակում ընդգրկված՝ ՀՀ-ում պետական գրանցում ստացած հասարակական կազմակերպությունների ներկայացուցիչներ, լրատվական գործունեություն իրականացնող անձինք կամ վերջիններիս ներկայացուցիչներ) պայմանագրի արդյունքի ընդունման շրջանակում պատշաճ հանրային հսկողություն իրականացնելու գործընթացում, այն պատճառաբանությամբ, որ դիմելու համար սահմանված ժամկետներն արդեն ավարտված են կամ պայմանագրի արդյունքն արդեն ընդունված է:

Այս կապակցությամբ հարկ է նկատի ունենալ, որ՝

- դիտորդներն ընդգրկվելով լիազորված մարմնի կողմից վարվող ցուցակում՝ ավտոմատ եղանակով են ստանում պետական գաղտնիք չպարունակող պայմանագրերի արդյունքների ընդունման գործընթացին մասնակցելու հնարավորություն, իսկ տվյալ գործընթացին մասնակցելու նպատակով հայտ ներկայացրած մասնակիցներն այդ հնարավորությունը (ներառյալ՝ պետական գաղտնիք պարունակող պայմանագրերի մասով) ստանալու համար ներկայացնում են գրավոր պահանջ։

Այսինքն պայմանագրի արդյունքի ընդունման գործընթացին դիտորդների մասնակցության համար դիմելու ժամկետային սահմանափակումներ սահմանված չեն,

- պայմանագրով ստանձնված պարտավորությունների ամբողջական կատարման մեջ ներառվում է նաև պայմանագրի արդյունքի երաշխիքային սպասարկումը: Դրանով է պայմանավորված նաև այն հանգամանքը, որ պայմանագրի ապահովումը վերադարձվում է երաշխիքային ժամկետի ավարտից հետո:

Հետևաբար, նկատի ունենալով, որ պայմանագրի ամբողջական արդյունքն իր մեջ ներառում է նաև երաշխիքային սպասարկումը՝ արդեն մատակարարված (կատարված, մատուցված) և պատվիրատուի կողմից ընդունված, սակայն դեռևս երաշխիքային ժամկետներում գտնվող արդյունքի (ապրանքների, աշխատանքների, ծառայությունների) մասով ևս գործում են հանրային հսկողության պայմանները:

Վերոգրյալի ամփոփմամբ՝ խնդրում ենք առաջնորդվել վերոնշյալ պայմաններով և ապահովել հանրային հսկողության գործընթացի պատշաճ իրականացումը:

Խնդրում ենք սույն գրության պատճենը տրամադրել՝

- պետական կառավարման մարմնի համակարգում գործող ՓԲԸ-ներին, ՊՈԱԿ-ներին և հիմնադրամներին,

- մարզի վարչական սահմաններում գտնվող համայնքներին և վերջիններիս համակարգում գործող ՓԲԸ-ներին, ՀՈԱԿ-ներին և հիմնադրամներին:

|  |  |
| --- | --- |
| ՀԱՐԳԱՆՔՈՎ՝  ԱՐՄԱՆ ՊՈՂՈՍՅԱՆ |  |